KOMMISSIONENS BESLUTNING

af 10. juni 1998

om den statsstøtte, som regionen Liguria (Italien) agter at yde landbrugskooperativer

(meddelt under nummer K(1998) 1714)

(Kun den italienske udgave er autentisk)

(1999/298/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, særlig artikel 93, stk. 2, første afsnit,

efter i overensstemmelse med ovennævnte artikel at have givet de interesserede parter en frist til at fremsætte deres bemærkninger(1), og

ud fra følgende betragtninger:

I. PROCEDURE

Ved brev af 31. juli 1997, indgået den 1. august 1997, underrettede Italiens Faste Repræsentation ved Den Europæiske Union, i overensstemmelse med traktatens artikel 93, stk. 3, Kommissionen om de støtteforanstaltninger, som regionen Liguria ved lovforslag nr. 85 af 9. maj 1997 (i det følgende benævnt "lovforslaget") har foreslået til fordel for landbrugskooperativer. Ved brev af 23. oktober 1997, indgået den 27. oktober 1997, tilsendte Italiens Faste Repræsentation ved Den Europæiske Union Kommissionen de supplerende oplysninger som denne havde anmodet om.

Ved brev af 12. januar 1998 meddelte Kommissionen Italien, at den havde besluttet at indlede proceduren i traktatens artikel 93, stk. 2, med hensyn til disse støtteforanstaltninger.

Kommissionens beslutning om at indlede proceduren blev offentliggjort i De Europæiske Fællesskabers Tidende(2). Kommissionen opfordrede de andre medlemsstater og andre interesserede parter til at fremsætte deres bemærkninger.

Kommissionen har hverken modtaget bemærkninger fra de andre medlemsstater eller fra andre interesserede parter.

II. BESKRIVELSE AF FORANSTALTNINGERNE

Det af regionen Liguria fremsatte lovforslag vedrører strukturforanstaltninger for landbrugskooperativer. Det går ud på at yde kapitaltilskud på op til 5 % af de samlede støtteberettigede udgifter til investeringer i følgende:

- opførelse, ombygning, udvidelse og erhvervelse af anlæg til indsamling, oplagring, forarbejdning og afsætning af landbrugsprodukter samt erhvervelse af maskiner og udstyr

- opførelse af handelscentre

- erhvervelse af jord, der er nødvendig til opførelsen af ovennævnte anlæg.

Investeringerne skal være forenelige med rammebestemmelserne for statsstøtte til investeringer i sektoren for forarbejdning og afsætning af landbrugsprodukter(3) (i det følgende benævnt "EF-rammebestemmelser") og de sektorielle begrænsninger i Kommissionens beslutning 94/173/EF(4).

I alt var der afsat 300 mio. LIT til foranstaltningerne for 1997. For de følgende år skulle budgettet fastsættes senere. Som en overgangsforanstaltning udvides foranstaltningerne ved artikel 6 i lovforslaget til også at omfatte projekter, hvis gennemførelse blev indledt efter den første 1. januar 1996.

Det lovforslag, som de italienske myndigheder notificerede, falder inden for anvendelsesområdet for EF-rammebestemmelserne. Især visse bestemmelser i lovforslaget har til formål at sikre, at begrænsningerne for specifikke sektorer overholdes. Desuden falder alle støtteberettigede udgifter ifølge lovforslaget (jord, bygninger, maskiner og udstyr) ind under definitionen af "investering" i punkt 3, a), ii), i EF-rammebestemmelserne. Endelig svarer støttesatsen (55 %) til den maksimale støttesats for investeringer i andre regioner end mål 1-regioner (såsom Liguria).

Det forhold, at investeringsprojekter, hvis gennemførelse blev indledt efter den 1. januar 1996, efter lovforslaget blev anset for berettiget til støtte, betyder dog i praksis, at støtten kan ydes med tilbagevirkende kraft til kooperativer for projekter, der er under gennemførelse eller er afsluttet.

Normalt fremmer bestemmelser med tilbagevirkende kraft i forbindelse med statsstøtte til produktive investeringer ikke den pågældende sektors eller regions udvikling. I sådanne tilfælde kan statsstøtten være uden nogen ansporende virkning med henblik på investeringer, da disse investeringsprojekter jo blev indledt uden nogen støttelov. Kommissionen sidestiller normalt sådanne foranstaltninger med driftsstøtte. Den pågældende støtte kan derfor ikke anses for at fremme den pågældende sektors udvikling og nyde godt af undtagelsen i traktatens artikel 92, stk. 3, litra c)(5).

I betragtning af det ovenfor anførte indtager Kommissionen det synspunkt, at den pågældende støtte er driftsstøtte, som den konsekvent har modsat sig ved anvendelse af traktatens artikel 92, 93 og 94, da en sådan støtte ifølge sin natur ikke bidrager til den pågældende sektors eller regions udvikling(6). De påtænkte foranstaltninger medfører en direkte forbedring af de støttemodtagende producenters forarbejdnings- og afsætningsvilkår i sammenligning med andre EF-erhvervsdrivende, der ikke modtager en tilsvarende støtte. Den pågældende støtteforanstaltning må derfor anses for at falde ind under traktatens artikel 92, stk. 1, uden at kunne nyde godt af nogen af undtagelserne i nævnte artikels stk. 2 og 3, i det mindste på baggrund af de oplysninger, som Kommissionen for øjeblikket ligger inde med.

Kommissionen besluttede derfor at indlede proceduren i traktatens artikel 93, stk. 2, med hensyn til den pågældende støtteforanstaltning.

III. DE ITALIENSKE MYNDIGHEDERS BEMÆRKNINGER

Ved brev af 10. marts 1998 underrettede Italiens Faste Repræsentation ved Den Europæiske Union Kommissionen om, at regionen Liguria havde indledt proceduren med henblik på at lade artikel 6, der indeholdt overgangsbestemmelser vedrørende støtte med tilbagevirkende kraft, udgå af lovforslaget.

Ved brev af 15. april 1998 tilsendte de italienske myndigheder Kommissionen en kopi af det lovforslag, som Ligurias regionalråd havde vedtaget, og hvori artikel 6 i den tidligere version var udgået.

IV. VURDERING AF STØTTEN

Da proceduren i artikel 93, stk. 2, i EF-traktaten blev indledt, indtog Kommissionen allerede det standpunkt, at hvis artikel 6 udgik, opfyldte lovforslaget EF-rammebestemmelserne.

De støtteberettigede udgifter svarer nemlig til den udgift, der er fastlagt i EF-rammebestemmelserne. De sektorielle begrænsninger er overholdt, og støttesatsen overstiger ikke de maksimumssatser, der er fastsat for andre regioner end mål 1-regioner.

Da artikel 6, hvorefter støtten anvendes med tilbagevirkende kraft fra den 1. januar 1996, er udgået, bortfalder Kommissionens indvendinger mod de pågældende støtteforanstaltninger. Støtten kan derfor yde godt af undtagelsen i traktatens artikel 92, stk. 3, litra c) -

VEDTAGET FØLGENDE BESLUTNING:

Artikel 1

De støtteforanstaltninger, der er indeholdt i forslaget til Ligurias regionallov nr. 85/1997 til fordel for landbrugskooperativer, er forenelige med fællesmarkedet. Ydelsen af støtten tillades derfor.

Artikel 2

Denne beslutning er rettet til Den Italienske Republik.

Udfærdiget i Bruxelles, den 10. juni 1998.

På Kommissionens vegne

Franz FISCHLER

Medlem af Kommissionen

(1) EFT C 101 af 3.4.1998, s. 2.

(2) Se fodnote 1.

(3) EFT C 29 af 2.2.1996, s. 4.

(4) EFT L 79 af 23.3.1994, s. 29.

(5) EF-Domstolens dom af 17. september 1980 i sag 730/79, Philip Morris und Kommissionen, Sml. 1980, s. 2671.

(6) Førsteinstansrettens dom af 8. juni 1995 i sag T-459/93 Siemens SA mod Kommissionen, Sml. 1995, s. II-1675.